গত মঙ্গলবার উলফস্‌বাগের বিরুদ্ধে দুর্দান্ত হ্যাটট্রিকের পর ক্রিশ্চিয়ানো রোনাল্ডোর দাবি ছিল, শেষ চারে তিনি নিজের দেশের বেনফিকা’কে দেখতে পেলে খুশি হবেন। ২৪ ঘণ্টার মধ্যে রিয়াল মাদ্রিদ তারকাকে পাল্টা উত্তর দিয়ে দিলেন পেপ গুয়ার্দিওলা! বুধবার বেনফিকাকে হারিয়ে শেষ চারে পৌঁছে গেল বায়ার্ন মিউনিখ। আর সাংবাদিক সম্মেলনে এসে পেপ বলে ফেললেন, ‘‘রোনাল্ডোর জন্য খুব খারাপ লাগছে! সেমিফাইনালে ও বেনফিকা’কে দেখতে চেয়েছিল। কিন্তু সেই ইচ্ছাপূরণ হল না। তার জন্য রোনাল্ডোর কাছে আমি ক্ষমা চেয়ে নিচ্ছি।’’ যোগ করেছেন, ‘‘পর্তুগিজ হিসাবে রোনাল্ডোর এই চাহিদা স্বাভাবিক। কিন্তু আমরাও তো চ্যাম্পিয়ন হওয়ার স্বপ্ন দেখছি।’’
রিয়াল তারকার প্রতি গুয়ার্দিওলার এমনই বিদ্রুপের পাশাপাশি উঠে আসছে আরও একটি প্রসঙ্গ। এরকম পরিস্থিতি এর আগে কি কখনও হয়েছে যেখানে সেমিফাইনালে মুখোমুখি হয়ে যাওয়া দুই দলের ম্যানেজার একজনই! সেই ম্যানেজারের বর্তমান দলের প্রতিদ্বন্দ্বী হতে পারে ম্যানেজারের ভবিষ্যতের দল! শুক্রবার শেষ চারের সূচি নির্ধারিত হবে। সেখানে যদি ম্যাঞ্চেস্টার সিটির বিরুদ্ধে খেলতে হয় বায়ার্ন মিউনিখকে, তবে কে বেশি চাপে থাকবেন? ম্যানুয়েল পেলেগ্রিনি নাকি পেপ গুয়ার্দিওলা? বুধবার রাতে সাংবাদিক সম্মেলনে এমনই প্রশ্ন উড়ে এসেছিল বায়ার্ন ম্যানেজারের দিকে। পেপ-এর জবাব, ‘‘আমরা শেষ চারে উঠে খুশি। প্রতিপক্ষ হিসাবে বিশেষ কোনও ক্লাবকে চাওয়ার প্রশ্নই ওঠে না। আতলেতিকো দে মাদ্রিদ, ম্যাঞ্চেস্টার সিটি অথবা রিয়াল মাদ্রিদ—যে দলের বিরুদ্ধেই খেলতে হোক, আমরা তার চ্যালেঞ্জ নিতে তৈরি।’’